Reprezentant Tomáš Surový v Slovane!

0 0

Útočné rady HC SLOVAN Bratislava posilní v novej sezóne KHL Tomáš Surový.



Manažmentu Slovana sa podarilo získať ďalšieho útočníka zvučného mena. K ostatným hokejistom, ktorí sa upísali nášmu klubu pred začiatkom nového ročníka KHL sa dnes pridal reprezentačný útočník Tomáš Surový. Center s bohatými skúsenosťami v NHL, KHL, SHL či vrcholných medzinárodných podujatí sa s vedením Slovana dohodol na ročnej zmluve, s platnosťou do 30. apríla 2015. Platnosť Surového zmluvy v Slovane podlieha ešte registrácii na centrálnej hráčskej matrike (CIB) v Moskve.

„Do tímu prichádza ďalší skúsený hokejista, niekoľkonásobný reprezentant, ktorý by mal byť v novej sezóne veľkým prínosom pre našu ofenzívu. Veľky talent Tomáša sme si všimli už pred dvanástimi rokmi, kedy mal zakotviť v Slovane, no pre vojenskú službu zamieril do Popradu a následne po vynikajúcej sezóne za more. Som rád, že na druhý pokus to vyšlo, verím, že prežije v Slovane úspešnú sezónu,“ povedal po dohode so Surovým generálny manažér Slovana Maroš Krajči.

Odchovanec banskobystrického hokeja nakukol prvýkrát medzi seniorov v drese Popradu. Vtedy 20 – ročný mladík zaujal svojou rýchlosťou, palicovou technikou a skvelým zakončením, veď v 53 zápasoch nasúkal súperovým brankárom 22 gólov a pridal ďalších 28 asistencii.

Kvality Surového si okamžite všimli za morom, v roku 2001 ho v štvrtom kole, zo 120. miesta draftoval Pittsburgh Penguins. Dnes 32 – ročný útočník odohral v NHL za prvý tím Pens 128 stretnutí, v ktorých získal 59 bodov. Surový nastupoval často aj za farmu tučniakov Wilkes – Barre Scranton Penguins, kde si pripísal v 280 štartoch slušných 207 kanadských bodov. Robustný útočník (186cm a 98kg) pôsobil ďalšie tri sezóny v najvyššej švédskej súťaži, v tímoch Luley a Linköpingu. Práve v tíme Luley sa darilo Surovému azda najviac, keď v 55 zápasoch získal rovnaký počet bodov.

Posledné štyri sezóny odohral niekoľkonásobný slovenský reprezentant v Kontinentálnej hokejovej lige. Postupne obliekal dresy Dinama Riga, CSKA Moskva, HC Lev Praha a Dinama Minsk. Celkovo nastúpil Surový v najlepšej európskej lige na 193 zápasov, v ktorých bodoval 92 – krát.

Tomáš Surový patrí taktiež medzi úspešných reprezentantov Slovenska. V drese s dvojkrížom sa predstavil na šiestich majstrovstvách sveta a rovnako bol súčasťou olympíjskeho výberu v roku 2006 v Turíne a 2014 v Soči. Vo svojej zbierke má striebornú medailu z MS 2012 vo Fínsku a Švédsku, kde vytvoril produktívny útok s Mirom Šatanom a Liborom Hudáčkom!

HC SLOVAN teší, že jeho rady posilnil ďalší slovenský reprezentant a v jeho piatej sezóne v KHL mu želá veľa úspechov.